Il-ġrajja tan-Nawfraġju ta’ San Pawl f’Malta kif hija rakkuntata fl-atti tal-Appostli, għall-ewwel darba qed tinħadem film professjonali li għandu jkun parti mal-pakkett li Malta toffri għat-turiżmu reliġjuż. Ix-xogħol fuq il-produzzjoni tal-film tal-istorja ta’ San Pawl f’Malta qed isir fil-Meditterean film studios f’Rinella. Il-film ta’ ftit aktar minn nofs siegħa se jkun qed jintwera fiċ-ċentru taċ-CAK Birkirkara. Din l-esperjenza ċinematografika ġdida għat-turisti se tkun qed issir realtà b’dal-proġett taċ-Ċentru Animazzjoni u Komunikazzjoni CAK tal-Franġiskani Konventwali, li hi organizzazzjoni religjuża li taħdem biex twassal il-messaġġ Nisrani lil udjenzi differenti. Il-proġett huwa ko-finanzjat mill-fondi tal-Unjoni Ewropeja. Ix-xeni tan-nawfraġju f’tempesta qalila qed jinġibdu fuq sett virtwali u fuq xenografiji ta’ dak iż-żmien. L-atturi huma kollha Maltin u fost l-oħrajn jinkludu lil Henry Zammit Cordina fil-parti ta’ San Pawl, Malcom Ellul fil-parti ta’ Gulju ċ-ċenturjun, James Cutajar fil-parti tal-kaptan u Roberto De Santis fil-parti ta’ Publju. Wara tliet ġimgħat ta’ ġbid ta’ filmati f’Malta, il-produzzjoni ser issir l-Italja. Dan il-film b’sitt lingwi differenti se jkun muri għall-ewwel darba f’Malta fuq screen ta’ 14-il metru. Il-produzzjoni tal-film għandha tkun lesta sal-aħħar tas-sena.